1. ปัจจัยความเสี่ยง

1.1 ปัจจัยความเสี่ยงจากลูกหนี้เงินค่าใช้จ่ายที่เพิ่มขึ้นจากคำชี้ขาดของอนุญาโตตุลาการ

กิจการร่วมค้า บีบีซีดี ได้มีการเรียกร้องค่าใช้จ่ายที่เพิ่มขึ้น
อันเนื่องมาจากการที่การทางพิเศษแห่งประเทศไทย ได้มีการเปลี่ยนแปลงขอบเขตงาน
การสั่งงานเพิ่มเติม การมีข้อกำหนดของหน่วยงานที่เกี่ยวข้อง การอนุมัติแบบล่าช้า การแก้ไขแบบ
และความล่าช้าจากการส่งมอบพื้นที่เพื่อการก่อสร้าง
ซึ่งวิศวกรที่ปรึกษาของฝ่ายผู้ว่าจ้างได้พิจารณาและมีหนังสือยืนยันยอมรับการรับรองจำนวนเงินค่าใช้จ่ายที่เพิ่มขึ้นดังกล่าว
และคณะอนุญาโตตุลาการได้ชี้ขาดตัดสินให้ฝ่ายผู้ว่าจ้างจ่ายเงินค่าใช้จ่ายที่เพิ่มขึ้นดังกล่าวให้แก่กิจการร่วมค้า
บีบีซีดี แล้ว อีกทั้งผู้ว่าจ้างได้มีหนังสือลงวันที่ 22 พฤศจิกายน 2544
แจ้งว่าผู้ว่าจ้างพิจารณาเห็นควรปฎิบัติตามคำชี้ขาดของอนุญาโตตุลาการ
ซึ่งผู้สอบบัญชีได้แสดงความเห็นไว้ในหน้ารายงานของผู้สอบบัญชีในงบการเงินของบริษัทฯ
ตั้งแต่ไตรมาสที่สามของปี 2544
ซึ่งจากคำชี้ขาดของคณะอนุญาโตตุลาการและหนังสือของผู้ว่าจ้างฉบับลงวันที่ 22 พฤศจิกายน 2544
แสดงถึงโอกาสที่จะได้รับเงินค่าใช้จ่ายที่เพิ่มขึ้นและตัวเลขที่เกี่ยวข้องมีความชัดเจนแล้วในขณะนั้น
ต่อมาผู้ว่าจ้างได้มีหนังสือแจ้งว่าผู้ว่าจ้างไม่สามารถปฎิบัติตามคำชี้ขาดของอนุญาโตตุลาการได้
ดังนั้นกิจการร่วมค้าจึงได้ยื่นฟ้องเพื่อขอให้ศาลมีคำพิพากษาบังคับตามคำชี้ขาดดังกล่าว
โดยคดีอยู่ระหว่างการดำเนินการพิจารณาตามที่กิจการร่วมค้าได้ยื่นฟ้อง
จึงทำให้การชำระเงินตามคำชี้ขาดของอนุญาโตตุลาการต้องล่าช้าออกไป
สำหรับภาระหนี้ของกิจการร่วมค้านั้นผู้ร่วมค้าของกิจการร่วมค้าได้จ่ายชำระหนี้เงินกู้ยืมให้กิจการร่วมค้าบางส่วน
และหนี้เงินกู้ยืมส่วนที่เหลือเจ้าหนี้ได้ขยายระยะเวลาการชำระหนี้ให้สอดคล้องกับการรับชำระเงินจากผู้ว่าจ้างแล้ว

1.2 ปัจจัยความเสี่ยงจากอัตราแลกเปลี่ยน

ในปี 2545 กิจการร่วมค้า บีบีซีดี
มีภาระเงินกู้ยืมที่เป็นสกุลเงินตราต่างประเทศทั้งสิ้นเป็นจำนวนเงิน 53.6 ล้านยูโร ที่อัตราดอกเบี้ย
LIBOR+1%ต่อปี กับผู้ร่วมค้าของกิจการร่วมค้านั้น โดยกิจการร่วมค้าฯ
ไม่ได้ดำเนินการบริหารความเสี่ยงจากอัตราแลกเปลี่ยน ซึ่งอาจส่งผลกระทบต่อบริษัทฯ
ในฐานะผู้ถือหุ้นที่มีส่วนได้เสียอยู่ร้อยละ 35 ในกิจการร่วมค้าฯ ดังกล่าวได้ในอนาคต และในปี
2545 บริษัทฯ มีผลขาดทุนจากอัตราแลกเปลี่ยนจำนวน 321.11 ล้านบาท
เป็นผลขาดทุนที่เกิดขึ้นจริง 98.67 ล้านบาทและขาดทุนที่ยังไม่เกิดขึ้นจำนวนเงิน 222.44 ล้านบาท
ซึ่งเป็นผลมาจากกิจการร่วมค้าฯ
ดังกล่าวยังไม่ได้รับการชำระเงินค่าเรียกร้องค่าใช้จ่ายที่เพิ่มขึ้นจากการทางพิเศษแห่งประเทศไทย
(ผู้ว่าจ้าง)

1.3 ปัจจัยความเสี่ยงจากราคาวัสดุก่อสร้างและความผันผวนของราคาน้ำมัน

จากผลกระทบของความไม่แน่นอนของปัญหาความขัดแย้งระหว่างประเทศสหรัฐกับประเทศอิรัก
ที่ส่งผลกระทบต่อราคาน้ำมันดิบที่เป็นต้นทุนทางตรงและทางอ้อมต่อต้นทุนการก่อสร้าง
แต่อย่างไรก็ตามสำหรับโครงการก่อสร้างของภาครัฐบาลจะได้รับการชดเชยค่าใช้จ่ายที่เกิดขึ้นจากการเปลี่ยนแปลงของราคาต้นทุนก่อสร้าง
โดยในปี 2545 กลุ่มบริษัทมีรายได้จากการก่อสร้างประมาณร้อยละ 50 เป็นงานของภาครัฐบาล
อีกทั้งบริษัทฯ
คงใช้นโยบายการลดความเสี่ยงจากการเปลี่ยนแปลงของราคาวัสดุก่อสร้างด้วยการทำสัญญาซื้อวัสดุล่วงหน้ากับผู้ขายสินค้า
เพื่อช่วยลดความรุนแรงของผลกระทบดังกล่าวให้แก่บริษัทฯ

1.4 ปัจจัยความเสี่ยงจากคดีฟ้องร้อง

จากการที่บริษัทร่วมซึ่งบริษัทถือหุ้นในสัดส่วนร้อยละ 22.94 คือบริษัท รถไฟฟ้ากรุงเทพ จำกัด
เปลี่ยนผู้จัดหาและซ่อมบำรุงอุปกรณ์งานระบบโครงการรถไฟฟ้าสำหรับโครงการระบบรถไฟฟ้ามหานคร
สายเฉลิมรัชมงคล ทำให้บริษัทร่วมถูกเรียกร้องค่าเสียหายจากบริษัท อัลสตอม ทรานสปอร์ต เอส
เอ และบริษัท อัลสตอม โฮลดิ้งส์ (ประเทศไทย) จำกัด ในฐานะโจทก์
เป็นจำนวนเงินรวมทั้งสิ้นประมาณ 1,382 ล้านบาท และบริษัท มิตซูบิชิ อิเลคทริค คอร์ปอเรชั่น
เป็นโจทก์ ฟ้องเรียกร้องค่าเสียหายเป็นจำนวนเงินรวมประมาณ 621
ล้านบาทต่อศาลทรัพย์สินทางปัญญาและการค้าระหว่างประเทศกลางนั้น
ฝ่ายบริหารของบริษัทร่วมอยู่ระหว่างการพิจารณาคำฟ้องดังกล่าว
และบริษัทร่วมคาดว่าจะไม่มีภาระที่ต้องชดเชยความเสียหายให้แก่ผู้ฟ้องจากผลของคดีนี้แต่อย่างใด